Tarkkailetko parkkipaikalla invapaikoille pysähtyjiä? Palaako pinna, jos autosta nousee apuvälineetön, kävelemään pystyvä kuski? Parasta pitää mölyt mahassa, jos tuulilasissa on virallinen vammaisen pysäköintilupa.

Kaikkien vammat ja sairaudet eivät näy päälle päin. Jos lääkäri on todennut oikeutuksen vammaisen pysäköintilupaan, on kanssaparkkeeraajan turha asettua tohtorin yläpuolelle. Invakortin haltija ei ole tilivelvollinen vammoistaan tai sairauksistaan koko maailmalle.

– Jos joku tulee tivaamaan terveydellisiä syitä, ei tarvitse vastata. Kenelläkään ei ole oikeutta asettua poliisiksi ja arvioida ulkonäön perusteella toisen vammaa. Sairauden ja vamman asteen selvittäminen on vain ja ainoastaan lääkärin tehtävä, sanoo sosiaalipoliittinen asiantuntija Tiina Lappalainen Invalidiliitosta.

Lappalainen uskoo, että kiukun ja raivon takana on kateutta. Toinen saa ajaa parhaalle pysäköintipaikalle oven viereen ja itse joutuu kävelemään

– Huutajalla itselläänkin voi olla liikkuminen huonoa, mutta ei kuitenkaan niin huonoa, että se riittäisi saamaan lääkäriltä pysäköintilupaan oikeuttavan lausunnon, arvelee Lappalainen.

Markku järkyttyi parkkiraivosta

Kokkolalaisen Markku Luodon kivut eivät näy ulospäin. Toisina päivinä kävely on helpompaa, toisina pelkkää tuskaa. Virallinen vammaisen pysäköintilupa on ollut autossa parisen vuotta.

Luoto on joutunut lähiaikoina kolme kertaa aggressiivisen parkkiraivon kohteeksi. Miestä on haukuttu ja sairautta kyseenalaistettu. Tuoreimmassa tapauksessa riita jatkui vielä kaupan sisällä, vaikka Markku oli näyttänyt pysäköintilupansa.

Jos joku tulee tivaamaan terveydellisiä syitä, ei tarvitse vastata. Kenelläkään ei ole oikeutta asettua poliisiksi ja arvioida ulkonäön perusteella toisen vammaa. Sosiaalipoliittinen asiantuntijaTiina Lappalainen, Invalidiliitto

Huutajia ja syyttelijöitä on riittänyt myös silloin, kun mies on vapaaehtoistyössään kuskannut ja autellut muita kauppareissuilla.

– Pysäköintilupaan tarvitaan 11 ”pistettä”. Minulle lääkäri sai kasaan 14. Olen siis oikeutettu korttiin. Vielä en onneksi joudu käyttämään liikkumisessa apuvälineitä, mutta sekin voi olla edessä, Luoto miettii.

Toukokuussa Yle kertoi myös parikymppisestä lahtelaisesta Iinasta, jonka sairautta kanssa-autoilijoiden on vaikea uskoa.

Pysäköintilupaista autoa voi myös ajaa terve kuski

Inva-autoilijoiden joutuminen parkkiraivon kohteeksi on Tiina Lappalaisen mukaan valitettavan tuttu ilmiö. Invalidiliittoon tulee asiasta paljon yhteydenottoja.

Toisaalta liitto myös itse kehottaa jäseniään pitämään silmällä invaruutuihin parkkeeraajia, ja puuttumaan asiaan, jos vaadittavaa lupaa ei ole autossa näkyvillä.

– Meiltä saa tuulilaseihin laitettavaksi lappuja, joissa ystävällisesti huomautetaan, että paikalle saa parkkeerata vain, jos on siihen oikeutettava lupa, Lappalainen kertoo.

Pysäköintilupaan tarvitaan 11 ”pistettä”. Minulle lääkäri sai kasaan 14. Olen siis oikeutettu korttiin. Markku Luoto, Kokkola

Lappalaisen mukaan virallinen pysäköinninvalvonta tai poliisi eivät ehdi valvoa parkkipaikkojen virheellisiä pysäköintejä. Invapaikoille pysähtyvät surutta myös terveet kuskit.

– Invapaikalle saa pysäköidä vain henkilökohtaisella vammaisluvalla. Toisaalta pitää muistaa, että vammaisluvan haltijalla voi olla myös täysin terve kuski. Silloinkin auton saa pysäköidä invapaikalle, mutta vain, jos luvan haltija on kyydissä, muistuttaa Tiina Lappalainen.

Mihin ja miten vammaisluvalla saa pysäköidä?

Trafin myöntämällä vammaisen pysäköintitunnuksella saa yleisillä alueilla pysäköidä pyörätuolikilvellä merkityille vammaisten pysäköintipaikoille.

Parkkeeraus on myös sallittua alueella, missä pysäköinti on muutoin liikennemerkillä kielletty. Pysäköinti ei kuitenkaan saa häiritä eikä aiheuttaa vaaraa muulle liikenteelle.

Lupa oikeuttaa myös parkkeeraamaan maksullisille paikoille ilman erillistä maksua, ja ilman aikarajoitusta paikoille, joilla pysäköinti on sallittua vain tiettynä aikana.

Yksityisillä pysäköintialueilla pysäköimisen ehdot ja käytännöt voivat olla kiinteistönomistajasta riippuen hyvinkin vaihtelevia.